Piraattipuolue on saanut maanantain aikana yhteydenottoja ilmeisesti uudesta tekijänoikeusjärjestöjen kiristyskampanjasta. Kirjeen saaneita syytetään aikuisviihde-elokuvan lataamisesta, ja heiltä karhutaan 600 euron korvauksia. Ukaasin määräaika on 7.4.2014. Mikäli rahat eivät ole tilillä määräaikaan mennessä, asiaa käsitellään varmaan oikeudessa. Tai ainakin yritetään.

Kuvio on tuttu maailmalta. Satunnaisiin vertaisverkkolataajien IP-osoitteiden haltijoihin otetaan yhteyttä ja pyydetään maksamaan suojelumaksu. Toiminta perustuu siihen, että harva kehtaa myöntää katsovansa pornoa ja maksaa mieluummin satojen eurojen suojelurahat, mikäli homma haudataan. Mafiameininkiä ja äärimmäisen helppo rahanansaintakeino lakitoimistoille. Päätellen tästä Markkinaoikeuden ratkaisusta, Piraattipuolueen saamat yhteydenotot eivät ole yksittäistapauksia, vaan juttuja on ajossa liukuhihnalla vähintään viitisenkymmentä kappaletta ja jopa 150 kappaletta.

On hyvin ikävää, että tämä niljakas rahastusbisnes on saapunut myös Suomeen. Kuinkahan muhkean komission kirjeet lähettänyt asianajotoimisto Hedman Partners saa? Entä mitä mieltä on Hustler, joka on nimetty kiristyskirjetoimintaan mukaan, onko tämä hyvä keino tehdä bisnestä?

Janne Paalijärvi